ASIAN พุ่งแรงกว่า 7% โชว์งบ Q2 โตสนั่น พ่วงปันผลเป็นหุ้น-เงินสด XD 28 ก.ย.นี้
ASIAN พุ่งแรง 7% โชว์งบ Q2 โตสนั่น พ่วงปันผลเป็นหุ้น 2:1 (หุ้นเดิม:หุ้นปันผล) และเงินสด 0.056 บ./หุ้น XD 28 ก.ย.นี้ ปิดตลาดภาคเช้า ราคาอยู่ที่ 14.90 บาท บวก 0.90 บาท หรือ 6.43% สูงสุดที่ 15.10 บาท ต่ำสุดที่ 14 บาท มูลค่าซื้อขายที่ 246.27 ล้านบาท
17 ส.ค. 2560

ผู้สื่อข่าวรายงานว่า บริษัท ห้องเย็นเอเชี่ยน ซีฟู้ด จำกัด (มหาชน) หรือ ASIAN ปิดตลาดภาคเช้า ราคาอยู่ที่ 14.90 บาท บวก 0.90 บาท หรือ 6.43% สูงสุดที่ 15.10 บาท ต่ำสุดที่ 14 บาท มูลค่าซื้อขายที่ 246.27 ล้านบาท ขณะที่ดัชนีตลาดหุ้นไทยโดยรวมลบ 0.08%

 
ทั้งนี้ราคาหุ้น ASIAN ปรับตัวขึ้นแรง หลังจากบริษัทประกาศงบไตรมาส 2/60 ซึ่งมีกำไรสุทธิอยู่ที่ 94 ล้านบาท เพิ่มขึ้น 918% จากงวดเดียวกันของปีก่อน พร้อมทั้งประกาศจ่ายปันผล เป็นหุ้น 2:1 (หุ้นเดิม:หุ้นปันผล) และเงินสด 0.056 บ./หุ้น โดยจะขึ้นเครื่องหมาย XD ในวันที่ 28 ก.ย.60 และกำหนดวันจ่ายปันผลในวันที่ 16 ต.ค.60
โดย นายเฮ็นริคคัส แวน เวสเทิร์นดรอป ผู้ช่วยกรรมการผู้จัดการใหญ่และประธานบริหารสายการเงิน ASIAN เปิดเผยว่า บริษัทมีมติที่ประชุมคณะกรรมการบริษัทฯรับรองงบไตรมาส 2/2560 โดยมีรายได้ 2,283 ล้านบาท เพิ่มขึ้นจากงวดเดียวกันของปีก่อนที่มีรายได้ 1,985 ล้านบาท หรือคิดเป็นอัตราเพิ่มขึ้น 15%
ขณะที่กำไรสุทธิอยู่ที่ 94 ล้านบาท เพิ่มขึ้น 918% จากงวดเดียวกันของปีก่อน สำหรับงวด 6 เดือนแรกบริษัทฯ มีรายได้รวม 4,765 ล้านบาท เพิ่มขึ้นจากงวดเดียวกันของปีก่อนที่มีรายได้ 3,974 ล้านบาท หรือคิดเป็นอัตราเพิ่มขึ้น 19.9% ขณะที่กำไรสุทธิอยู่ที่ 200 ล้านบาท เพิ่มขึ้น 898% จากงวดเดียวกันของปีก่อน
นอกจากนี้ที่ประชุมคณะกรรมการบริษัทฯ มีมติจ่ายปันผลเป็นหุ้นในอัตรา 2 หุ้นเดิมต่อ 1 หุ้นใหม่ โดยไม่เสียค่าใช้จ่าย พร้อมทั้งจ่ายปันผลเป็นเงินสด 0.056 บ./หุ้น กำหนดวันที่ไม่ได้รับสิทธิปันผล (XD) ในวันที่ 28 ก.ย.60 และกำหนดวันที่จ่ายปันผล 16 ต.ค.60
การจ่ายปันผลเป็นหุ้นในครั้งนี้เพื่อตอบแทนผู้ถือหุ้นที่ไว้วางใจและให้ความเชื่อมั่นในบริษัทฯ รวมทั้งเพิ่มสภาพคล่องให้กับหลักทรัพย์ ซึ่ง ณ ปัจจุบัน ASIAN มีจำนวนหุ้นจดทะเบียนและชำระแล้ว 361,820,468 หุ้น ภายหลังการจัดสรร จำนวนหุ้นที่จดทะเบียนและชำระแล้วจะเพิ่มเป็น 542,730,702 หุ้น มูลค่าที่ตราไว้ (พาร์) 1 บาท
สำหรับเป้าหมายรายได้ในปี 2560 มั่นใจว่าสามารถมีรายได้ 10,500 ล้านบาท หรือเติบโตราว 14% จากปี 2559 ที่มีรายได้ 9,206 ล้านบาท โดยปกติในช่วงครึ่งปีหลังเป็นไฮซีซั่นคาดว่าปีนี้รายได้ กำไรครึ่งปีหลังยังเติบโตต่อเนื่องและใกล้เคียงกับช่วงเดียวกันของปีก่อน โดยกลุ่มผลิตภัณฑ์ทั้งอาหารแช่เยือกแข็ง ธุรกิจขายอาหารสัตว์ และธุรกิจขายอาหารสัตว์เลี้ยง มีทิศทางการขยายตัวที่ดี